|  |
| --- |
| Social- og Ældreministeriet  Høring i regi af EU-specialudvalget for Arbejdsmarkedet og Sociale Forhold |

# Høringssvar om EU's Handicapstrategi 2021-2030

1. Indledning

Tak for muligheden for at afgive høringssvar.

Kommissionen vil med strategien skabe lige muligheder for mennesker med handicap og fremme gennemførelsen af FN’s Handicapkonvention både i EU og i medlemslandene.

Baggrunden er, at mennesker med handicap ikke i dag har lige muligheder i EU og medlemsstaterne. Det gælder adgangen til beskæftigelse, uddannelse, adgang til sundhed og sundhedsydelser, retfærdig rettergang, digitale tjenester, transport mv.

Ansvaret for at realisere initiativerne i strategien er fordelt på flere skuldre - herunder:

* Kommissionen
* Kommissionen i samarbejde med EU’ s medlemsstater
* Medlemsstaterne

Medlemslandene spiller en vigtig rolle, bl.a. fordi områder som uddannelse, social beskyttelse, sundhed mv. primært er national kompetence.

Derfor skal Danmark og andre lande spille aktivt med, hvis målene i strategien om bedre vilkår og lige muligheder for mennesker med handicap skal nås.

Vi vil derfor komme med et udvalg af korte forslag til:

* Hvad kan vi gøre i Danmark for at følge op på strategien?
* Hvad kan Danmark gøre i EU og sammen med andre medlemslande?

2. Hvad man kan gøre i Danmark?

DH foreslår:

* At den danske regering følger systematisk op på opfordringerne i strategien, gerne i form af en samlet handlingsplan for handicapområdet med mål og indsatser.
* At resultater og viden fra den igangværende evaluering af det specialiserede socialområde anvendes til at styrke den sociale beskyttelse og sikre mennesker med handicap den rigtige støtte baseret på faglig viden.
* At sikre retssikkerheden for mennesker med handicap ved at tage initiativer, der sikrer, at de får den støtte, de har behov for, første gang de søger uden urimelig lang sagsbehandlingstid.
* At styrke indsatsen for at få flere mennesker med handicap i arbejde og fortsat sætte ambitiøse mål for at øge beskæftigelsesfrekvensen.
* At styrke indsatsen for at sikre mennesker med handicap i Danmark lige adgang til retsvæsenet. Vi ved fra undersøgelser, at især mennesker med psykiske og kognitive handicap møder en række barrierer, der gør det svært for dem at anmelde overgreb, optræde som vidner, søge offererstatning mv. [[1]](#footnote-1)
* At ændre lov om forbud mod forskelsbehandling på grund af handicap, således at ret til rimelig tilpasning udvides til at andre områder end dagtilbud, folkeskolen og frie grundskoler. Fx bør sundhedsvæsenet og det sociale område også være omfattet.
* At følge op på målet om at gøre Europa barrierefrit og integrere tilgængelighed i alle relevante politikker, herunder inden for det grønne område, transport, bygninger, medier og digitalisering.
* At bruge det kommende europæiske videncenter AccessibleEU (fra 2022) til at skabe sammenhæng i de danske indsatser for bedre tilgængelighed og hente inspiration til konkrete løsninger og politikudvikling.
* At sikre permanent finansiering af Videncenter for Handicap, der indsamler viden og rådgiver om beskæftigelse, bevægelse og fritidsliv, uddannelse, rehabilitering mv.[[2]](#footnote-2)
* At regeringen sætter sig i spidsen for at udbrede Universelt Design-tilgangen til alle danske myndigheder og private og offentlige virksomheder og organisationer. Miljøer, bygninger, produkter, tjenester mv. skal designes til at kunne bruges af alle.
* At styrke inklusionen af mennesker i alle dele af uddannelsessystemet og gennem fleksibel tilrettelæggelse og den rigtige støtte sikre, at flere mennesker med handicap gennemfører en erhvervskompetencegivende uddannelse.
* At sikre reel lige adgang til sundhedstilbud og til udbyttet af behandlingen i sundhedsvæsenet. Der er ulighed mellem sygdomme (fx psykisk sygdom og somatisk sygdom). Personer med handicap oplever også ulige adgang til behandling, forebyggelse og rehabilitering i et sundhedsvæsen, der ellers i princippet er for alle.
* At indføre et tilbud om sundhedstjek hos lægen til borgere med psykiske og kognitive handicap, der ikke kan tage vare på egen sundhed. [[3]](#footnote-3)
* At bruge resultaterne fra den igangværende undersøgelse ved Statens Institut for Folkesundhed om ”Sundhedstilstanden blandt personer med handicap” til at følge op med målrettede initiativer mod ulighed i sundhed.
* At sætte sig samme mål som Kommissionen og modvirke uligheder, som personer med handicap i Danmark møder i adgangen til kræftforebyggelse, tidlig påvisning af kræft og kræftbehandling. Et sted at starte er at sætte ind over for den ulige adgang til de nationale screeningsprogrammer for livmoderhalskræft, tarmkræft og brystkræft. [[4]](#footnote-4)

3. Hvad kan Danmark gøre på EU-plan – og i samarbejde med andre medlemsstater?

DH foreslår:

* At Danmark arbejder aktivt for fremsættelse, vedtagelse og implementering af alle forslag, som forbedrer rettighederne for personer med handicap.
* At Danmark, som anbefalet af Kommissionen, arbejder for at få vedtaget forslaget til et horisontalt direktiv om ligebehandling uden for beskæftigelsesområdet (forslaget inkluderer ligebehandling på baggrund af handicap). Alternativt bør Danmark arbejde for andre initiativer, der sikrer personer med handicap mod diskrimination uden for beskæftigelsesområdet.
* At Danmark arbejder for vedtagelse af ambitiøse rådskonklusioner om Kommissionens handicapstrategi. Herunder at få skrevet ind at Rådet også skal deltage i den kommende handicap-platform i EU (oprettes i 2021).

Med venlig hilsen

cid:image001.jpg@01CFE3CC.C4E6D750

Thorkild Olesen, formand

1. Se rapport mv. fra IMR her: <https://menneskeret.dk/udgivelser/voldsofre-psykiske-kognitive-handicap-undersoegelse-barrierer-straffesager> [↑](#footnote-ref-1)
2. Centeret er finansieret af satspuljemidler, der udløber i 2022. Om centeret – se: <https://videnomhandicap.dk/> [↑](#footnote-ref-2)
3. Forslag om sundhedstjek: <https://handicap.dk/arbejder-vi-for/vidensbank/forebyggende-helbredsundersoegelse-sundhedstjek-forslag> [↑](#footnote-ref-3)
4. Brev til Danske Regioner om kræftscreeninger: <https://handicap.dk/arbejder-vi-for/vidensbank/brev-til-danske-regioner-om-lige-adgang-til-nationale-kraeftscreeninger> [↑](#footnote-ref-4)